text: ForsíðaTíðindiVit kunnu ikki hjálpa øllum,...
text: #000001
text: Altjóða flóttafólkadagur 20. juni 2021
text: #000002
text: Amnesty International hevur sum grundvirði, at øll kunnu gera mun. Eingin kann gera allan munin, men øll kunnu gera mun í tí smáa eftir førimuni. Og fyri tann, sum vit hjálpa, kunnu vit gera allan munin. Tað gjørdu vit fyri 20 árum síðani, og tað kunnu vit gera aftur. Amnesty Føroyar nýtir enn einaferð altjóða flóttafólkadagin at heita á almennu Føroyar um at taka ábyrgd í flóttafólkaspurningin og seta gongd á arbeiðið við at byggja upp eina tilbúgving.
text: #000003
text: Síðani 2013 hevur Amnesty Føroyar við jøvnum millumbilum mint føroysku myndugleikarnar á, at eisini Føroyar, hóast vit eru ein lítil og sárbær tjóð, eiga at taka altjóða ábyrgd í flóttafólkaspurninginum. Vit hava heitt á myndugleikarnar um at seta arbeiðið við at fyrireika økið, soleiðis at vit hava eina flóttafólkatilbúgving, og soleiðis at vit virðirliga kunnu hjálpa einum lítlum bólki av t.d. kvotaflóttum. Hetta krevur fyrireiking og pengar, tí flóttafólk hava tørv á og rætt til virðiliga og umfatandi hjálp. Men hóast ágangur og ófriður tvinga fólk at flýggja ymsastaðni kring heimin, og veðurlagsbroytingarnar økja sannlíkindini fyri øktum tørvi á hjálp í framtíðini, so fekk Amnesty tann 30. september 2020 noktandi svar, tá vit spurdu Helga Abrahamsen, landsstýrismann, um arbeitt verður við eini flóttafólkatilbúgving.
text: #000004
text: Mett verður, at 79,5 milliónir fólk eru flýdd frá húsi og heimi í dag. 85% av hesum fólkunum eru í menningarlondum – í sokallaðu nærumhvørvunum. Øll hesi menniskju eru í svárastu neyð, og summi eru í ítøkiligum vanda. ST metir, at 1,4 milliónir fólk eru í eini so sárbærari støðu, at tey hava tørv á endurhúsing her og nú. Í hesum sambandi hevur tað týdning at skilja ímillum sokallaðar spontanar flóttar og kvotaflóttar og gera greitt, hvussu til ber at hjálpa.
text: #000005
text: Spontan flóttafólk eru ofta tey sterkaru, sum megna at flýggja úr nærumhvørvinum til onnur lond. Hesi menniskju hava rætt til at vera møtt við virðing og tryggleika í móttakaralandinum og at fáa nøktandi bráfeingishjálp. Tey hava rætt til at søkja um friðskjól, og tey hava rætt til eitt “JA” ella eitt “NEI”. Um tey liva upp til krøvini sambært Flóttafólkasáttmálanum frá 1951, so hava tey rætt til at fáa eitt virðiligt uppihald á jøvnum føti við aðrar borgarar.
text: #000006
text: Um tey fáa eitt “NEI”, so hava tey rætt til at verða flutt heim aftur – um tað er nóg trygt – á ein virðiligan hátt.
text: #000007
text: Øll lond í heiminum hava ábyrgd at endurhúsa kvotaflóttafólkum
text: #000009
text: Seinni bólkurin av flóttafólkum eru kvotaflóttafólk ella ST-flóttafólk. Hesi eru fólk, sum sambært Flóttafólkanevndini hjá ST, eru flokkað sum flóttar við serligum tørvi á endurhúsing. Hesi eru ofta bólkar, sum koma frá londum, har tað ikki er nøkur vón um frið í nærmastu framtíð. Talan kann vera um børn uttan fylgjara, einligar forsyrgjarar ella fólk, sum hava átrokandi tørv á heilsuhjálp. Hesi eru sostatt í eini serliga truplari støðu.
text: #000010
text: Amnesty hevur fyrr víst á, at tað væl kann hugsast, at tað eru ávísir bólkar av kvotaflóttafólkum, sum Føroyar við núverandi avmarkaðu tilbúgving kunnu hjálpa. Og seinasta uppritið, sum Vinnumálaráðið hevur gjørt í mars 2015 vísir, at Føroyar kunnu taka ímóti flóttafólkum, um vilji er til tess.
text: #000011
text: Øll lond í heiminum hava ábyrgd at endurhúsa kvotaflóttafólkum, men alt ov fá lond liva upp til ábyrgdina, og fólk í hundraðtúsundatali bíða eftir, at lond bjóða seg fram at endurhúsa teimum. Í 2020 var talið metlágt, hóast tørvurin er vaksandi.
text: #000012
text: “Hví hava vit ikki gjørt hetta aftur?”
text: #000013
text: Á altjóða Holocaustdegnum í ár, skipaði Amnesty og Nám fyri afturvendandi undirvísingartiltaki um fólkadráp. Evnið í ár var “Bosniadrápini”, og vit settu m.a. sjóneyku á kríggið á Balkan. Vit tosaðu við Regin Jacobsen, sum var við til at hjálpa einum bólki av avvístum flóttafólkum til eina góða tilveru í Føroyum, og vit tosaðu eisini við Tanju Elek um, hvussu tað hevur verið at koma til Føroya, sum flóttafólk fyri 20 árum síðani. Ein rørandi sólskinssøga og eftir stóð spurningurin: “Hví hava vit ikki sett okkum fyri, at gera hetta aftur?”.
text: #000014
text: Vit kunnu bara enn einaferð nýta altjóða flóttafólkadagin at heita á almennu Føroyar um at taka ábyrgd í flóttafólkaspurningin og seta gongd á arbeiðið við at byggja upp eina tilbúgving. Royndir úr t.d. Íslandi hava víst, at borgarnir í landinum hava ein lyklaleiklut at tryggja eina virðiliga vælkomu til flóttafólk, og tí hevur tað týdning, at borgarar taka lut og eru við til at bjóða vælkomin. Tað var eisini júst tað, sum lokalsamfelagið á Glyvrum gjørdi fyri 20 árum síðani, tá nakrar familjur fingu møguleika at byggja sær eina nýggja tilvera upp.
text: #000015
text: Tanja Elek er fødd og uppvaksin í Osijek í Kroatia og flutti til Beli Manastir, og síðan til Bezdan í Serbia. Síðan flýddi hon undan krígnum, kom til Danmarkar og at enda til Føroya, har hon í 2000 búsetti seg á Glyvrum.
text: #000016
text: Vit nýta cookies fyri at geva tær eina betri uppliving av okkara heimasíðu.
  Tú kann lesa meria um okkara cookies í stillingunum her.
text: #000019
text: Tú kann lesa meria um okkara cookies í stillingunum her.
text: #000021
text: Um tú frábiir tær hesar cookies, kann tú koma út fyri at einkultar funkur ikki virka sum tær skulu.
text: #000024
text: Heimasíðan brúkar Google Analytics fyri at innsamla upplýsingar um vitjandi.
text: #000025
text: Sí meira upplýsingar á okkara síðu um privatlívspolitikk
text: #000028